b'\n_START_ARTICLE_\nTaifuuni Tip\n_START_PARAGRAPH_\nTaifuuni Tip oli kaikkien aikojen voimakkain ja suurin havaittu trooppinen hirmumyrsky. Se aiheutti laajoja tulvia suuressa osaa Japania lokakuussa 1979._NEWLINE_Sykloni muodostui Tyynell\xc3\xa4merell\xc3\xa4 5. lokakuuta 1979 trooppisesta matalapaineesta. Se voimistui trooppiseksi myrskyksi seuraavana p\xc3\xa4iv\xc3\xa4n\xc3\xa4 ja taifuuniksi 9. lokakuuta. Liikuttuaan hyvin suotuisaan ymp\xc3\xa4rist\xc3\xb6\xc3\xb6n Tip voimistui supertaifuuni Tipiksi 11. lokakuuta ja sen keskustan ilmanpaine laski 996:sta 898 mb:iin. T\xc3\xa4ss\xc3\xa4 vaiheessa Tipin halkaisija oli 2\xc2\xa0170 km ja trooppisen myrskyn tuulet ulottuivat 1\xc2\xa0085 kilometrin p\xc3\xa4\xc3\xa4h\xc3\xa4n myrskyn keskuksesta. 12. lokakuuta Tip jatkoi voimistumistaan ja sen kovimmat yht\xc3\xa4mittaiset tuulet puhalsivat 85 m/s (305 km/h) ja myrskyn keskuksen ilmanpaine laski 870 mb:iin. Molemmilla mittareilla Tip oli voimakkain havaittu trooppinen hirmumyrsky._NEWLINE_T\xc3\xa4m\xc3\xa4n j\xc3\xa4lkeen Tip heikkeni hitaasti liikkuessaan kohti Japania. Se iski maihin Honshun saarella 19. lokakuuta heikkona taifuunina, mutta aiheutti kuitenkin merkitt\xc3\xa4v\xc3\xa4\xc3\xa4 vahinkoa. Tip aiheutti 68 ihmisen kuoleman enimm\xc3\xa4kseen tulvien johdosta sek\xc3\xa4 miljoonien dollarien vahingot Japanin maataloudelle ja kalastukselle.'